**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL pritarimo bendradarbiavimo sutarčiai kuriant ir įveiklinant gamtos mokslų, technologijų, inžinerijos, matematikos tyrimų ir eksperimentinės veiklos atviros prieigos centrą klaipėdos apskrities teritorijoje“ projekto**

**1. Sprendimo projekto esmė, tikslai ir uždaviniai.**

Sprendimo projekto esmė – įgyvendinti Lietuvos Respublikos švietimo ir mokslo ministro 2016 m. balandžio 21 d. įsakymu Nr. V-367 patvirtinto Gamtos mokslų, technologijų, inžinerijos, matematikos tyrimų ir eksperimentinės veiklos atviros prieigos centro veiklos aprašo nuostatas. susijusias su centro įkūrimu ir įveiklinimu.

Tikslas – įkurti ir įveiklinti Klaipėdoje gamtos mokslų, technologijų, inžinerijos, matematikos ir kūrybiškumo ugdymo centrą (toliau – STEAM centras), plėtojant Savivaldybės, mokslo ir studijų, verslo atstovų ir kitų aplinkinių savivaldybių partnerystę.

Uždaviniai:

1. Pritarti Bendradarbiavimo sutarčiai, kuriant ir įveiklinant STEAM centrą Klaipėdos apskrities teritorijoje.

2. Įgalioti Klaipėdos miesto savivaldybės merą Vytautą Grubliauską pasirašyti Bendradarbiavimo sutartį su partneriais, kuriant ir įveiklinant STEAM centrą Klaipėdos apskrities teritorijoje (toliau – sutartis).

**2.Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas todėl, kad Lietuvos Respublikos švietimo ir mokslo ministerija (toliau – ŠMM), įgyvendindama 2014–2020 metų Europos Sąjungos fondų investicijų veiksmų programą, pagal 01.1.1-CPVA-V-701 priemonę „Mokslinių tyrimų eksperimentinės plėtros ir inovacijų raidos infrastruktūros plėtra ir integracija į europines infrastruktūras“ veiklai „Mokiniams pritaikytų gamtos mokslų, technologijų, inžinerijos ir matematikos tyrimų ir eksperimentinės veiklos atviros prieigos centrų sukūrimas“ planuoja skirti lėšų STEAM centrų steigimui 10 šalies regionų. Klaipėdos regiono plėtros tarybos posėdyje, įvykusiame 2016 m. kovo 30 d., buvo nutarta siūlyti Klaipėdos regione tokį centrą steigti prie Integruoto mokslo, studijų ir verslo centro (slėnio) Lietuvos jūrinio sektoriaus plėtrai, kurio pagrindinis programos vykdytojas yra Klaipėdos universitetas, todėl tikslinga STEAM centrą steigti prie Klaipėdos universiteto. Šio centro 4 laboratorijų įrengimui ŠMM numato skirti ne mažiau kaip 400000 Eur.

**3. Kokių rezultatų laukiama.**

Partneriams pasirašius sutartį, Klaipėdos universitetas galės pasirašyti susitarimą su ŠMM dėl STEAM centro įkūrimo. ŠMM aprūpins STEAM centrą įranga ir priemonėmis, finansuos smulkius remonto darbus. Gavus ŠMM paramą, įkūrus STEAM centre 4 laboratorijas ( Biologijos ir chemijos (biomedicinos); Fizikos ir inžinerijos; Robotikos ir informacinių technologijų; Jūros mokslų ir technologijų (Jūrinė)) ir įveiklinus jas, miesto bendrojo ugdymo mokyklų mokiniams bus sudaryta galimybė lankyti neformaliojo vaikų švietimo programas, organizuoti veiklas bendrojo ugdymo bendrosiose programose numatytiems tikslams pasiekti (atlikti projektinius, laboratorinius darbus, rengti baigiamuosius brandos darbus ir kt.), vykdyti mokinių pasiekimų konkursus, olimpiadas, profesinio orientavimo renginius, organizuoti ir vykdyti mokytojų kvalifikacijos kėlimo ir naujų kompetencijų įgijimo bei kitas veiklas, padedančias vystyti mokinių praktinius įgūdžius, gebėjimus tyrinėti, eksperimentuoti ir gerinti jų pasiekimus.

**4. Sprendimo projekto rengimo metu gauti specialistų vertinimai.**

Sutarties projektas buvo aptartas su Klaipėdos universiteto atsakingais specialistais, Klaipėdos pramoninkų asociacijos bei ŠMM atstovais, Palangos miesto ir Klaipėdos rajono savivaldybių administracijų atstovais, su kuriais buvo suderintos sutarties nuostatos.

**5. Išlaidų sąmatos, skaičiavimai, reikalingi pagrindimai ir paaiškinimai.**

# Įkūrus STEAM centrą, kaip VšĮ Klaipėdos universiteto struktūros padalinį, jo aplinkos išlaikymas būtų finansuojamas universiteto lėšomis, o savivaldybė įsipareigotų finansuoti STEAM centro teikiamas ugdymo paslaugas pagal ugdymo valandos įkainį ir jį lankysiančių mokinių skaičių. Pagal preliminarius ŠMM paskaičiavimus, vienos laboratorijos įveiklinimui (neformaliajam vaikų švietimui ir formaliajam ugdymui) reikėtų apie 3520 Eur per mėnesį, o 1 ugdymo valandos įkainis būtų apie 2 Eur. Įvertinus tai, kad per savaitę užsiėmimus STEAM centro 1 laboratorijoje lankytų apie 200 vaikų 4 ugdymo valandas, per mėnesį ugdymo išlaidoms padengti reikėtų apie 6400 Eur, o per 1 mokslo metus tai sudarytų apie 57600 Eur.

**6. Lėšų poreikis sprendimo įgyvendinimui.**

# Per mokslo metus mokinių ugdymas 4 laboratorijose kainuotų apie 230400 Eur. Šias lėšas galima būtų naudoti iš Mokinio krepšelio, perskirsčius savivaldybei skiriamus 6 procentus pagal nustatytą metodiką. Konkreti lėšų suma priklausys nuo Klaipėdos ir kitų savivaldybių mokyklų STEAM centrą lankysiančių mokinių skaičiaus. Papildomų lėšų gali reikėti mokinių pavėžėjimui į STEAM centro veiklas, įgyvendinančias bendrojo ugdymo programų bendruosius ugdymo planus, tačiau šis poreikis išryškės tik pradėjus veikti STEAM centrui. Šio centro veiklai gali būti naudojamos ne tik Mokinio krepšelio, bet ir Klaipėdos universiteto, bendrojo ugdymo mokyklų (mokytojų kvalifikacijos kėlimui), Klaipėdos rajono, Palangos miesto savivaldybių lėšos, taip pat gali būti pritraukiama lėšų iš kitų šaltinių, tuo labiau, kad vienas iš sutarties partnerių – Klaipėdos pramoninkų asociacija – ketina skatinti verslo įmones prisidėti prie STEAM centro išlaikymo ir finansiškai.

**7. Galimos teigiamos ar neigiamos sprendimo priėmimo pasekmės.**

Pritarus šiam sprendimo projektui, Klaipėdos savivaldybės meras bus įgaliotas pasirašyti sutartį, kurią numato pasirašyti ir kiti sutartyje numatyti partneriai, o Klaipėdos universitetas bus įpareigotas pasirašyti susitarimą su ŠMM dėl paramos iš ŠMM gavimo ir STEAM centro, kurį lankytų ne tik Klaipėdos miesto, bet ir Palangos miesto bei Klaipėdos rajono mokyklų mokiniai, įkūrimo.

Neigiamų pasekmių nenumatoma.

PRIDEDAMA:

Teisės aktų, nurodytų sprendimo projekto įžangoje, išrašas, 6 lapai.

Švietimo skyriaus vedėja Laima Prižgintienė